Holger Villadsen: Baggers alterbog 1688. Forhistorie, indledning og tekstudgave (BoD, 2022)
Forfattere: Kurt E. Larsen
Tidsskrift: dttk (16-11-2023)

## Anmeldt af Kurt E. Larsen

Måske siger navnet 'Baggers alterbog' ikke alle  læsere  så  meget.  Det  burde  det  nok, for  den  alterbog,  som  Sjællands  biskop Bagger  udgav  i  1688  har  været  helt  bestemmende for dansk folkekirkelig liturgi. Da  enevælden  var  indført,  fik  vi  Danske Lov i 1683 og det hertil hørende Kirkeritual i 1685, hvorefter Bagger udarbejdede en alterbog i 1688. I den fandt man ikke blot  kirkeårets  tekster  og  bønner,  men også  ritualerne  for  sakramenterne  og  de kirkelige handlinger.

Nu  arbejdes  der  som  bekendt  meget med folkekirkens liturgi, og i en sådan tid er det meget værdifuldt at kende forhistorien. Dertil er det en stor hjælp, at Holger Villadsen nu har udgivet 'Bagger' i sin oprindelige form, og især at han har tilføjet en forklarende indledning, der fylder næsten  halvdelen  af  bogen.  Han  beskriver udviklingen i danske alterbøger fra reformationen til 1688 og giver fyldige forklaringer  og  baggrundsmateriale  til  indholdet i de enkelte afsnit af Baggers alterbog.

## BAGGERS ALTERBOG 1688. FORHISTORIE, INDLEDNING OG TEKSTUDGAVE HOLGER VILLADSEN BOD, 2022 446 SIDER

Der er meget god teologi at lære af disse historiske redegørelser, og læseren bliver klar  over,  hvor  vi  er  kommet  fra.  Der  er for  eksempel  spændende  overvejelser  på siderne 85ff og 208ff om forholdet mellem at prædike over perikoper (om søndagen) og  over  fortløbende  bibeltekster  (ved  de dengang faste hverdagsgudstjenester).

Ting  i  liturgien  kan  ændres.  Det  er også  sket  løbende  i  årene  1688-1992,  og ikke mindst i 1992-revisionen. Ændringer bør dog ikke foretages uden en god indsigt og  indlevelse  i  traditionen,  og  den  giver Villadsens bog en god hjælp til.